Document ID: 31995R1102

Komisijos Reglamentas (EB) Nr. 1102/95
1995 m. gegužės 16 d.
iš dalies keičiantis Tarybos reglamento (EEB) Nr. 2377/90, nustatančio veterinarinių vaistų likučių gyvūninės kilmės maisto produktuose didžiausių kiekių nustatymo tvarką Bendrijoje, I, II ir III priedus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos reglamentą (EEB) Nr. 2377/90, nustatantį veterinarinių vaistų likučių gyvūninės kilmės maisto produktuose didžiausių kiekių nustatymo tvarką Bendrijoje [1], su paskutiniais pakeitimais, padarytais Komisijos reglamentu (EB) Nr. 3059/94 [2], ypač į jo 6, 7 ir 8 straipsnius,
kadangi pagal Reglamentą (EEB) Nr. 2377/90 didžiausi likučių kiekiai palaipsniui turi būti nustatyti visoms farmakologiškai aktyvioms medžiagoms, Bendrijoje naudojamoms veterinariniuose vaistuose, kurie skiriami maistui skirtiems gyvūnams;
kadangi didžiausi likučių kiekiai turėtų būti nustatomi tik po to, kai Veterinarinių vaistų komitetas patikrina visą atitinkamą informaciją apie konkrečios medžiagos likučių saugą gyvūninės kilmės maisto produktų vartotojui ir likučių poveikį pramoniniam maisto produktų perdirbimui;
kadangi nustatant didžiausią veterinarinių vaistų likučių kiekį gyvūninės kilmės maisto produktuose būtina apibrėžti gyvūnų, kuriuose gali būti likučių, rūšis, likučių lygius kiekviename svarbiame gydyto gyvūno kūno audinyje (tiriamasis audinys) ir likučio (nustatomasis likutis), tinkamo stebėti ir kontroliuoti likučių kiekį, tipą;
kadangi siekiant kontroliuoti likučių kiekį, kaip numatyta atitinkamuose Bendrijos teisės aktuose, didžiausi likučių lygiai paprastai turėtų būti nustatyti tiriamuose kepenų arba inkstų audiniuose; tačiau kadangi kepenys ir inkstai dažnai pašalinami iš skerdenų, skirtų tarptautinei prekybai, todėl didžiausi leistini likučių kiekiai visuomet turėtų būti nustatyti raumenų arba riebalų audiniuose;
kadangi tais atvejais, kai veterinariniai vaistai skirti dedekliams paukščiams, gyvūnams laktacijos laikotarpiu arba bitėms, didžiausi likučių kiekiai taip pat turi būti nustatomi kiaušiniams, pienui arba medui;
kadangi tilmikozinas turėtų būti įtrauktas į Reglamento (EEB) Nr. 2377/90 I priedą;
kadangi dėl dabartinio praktinio naudojimo veterinarijoje romifidinas, detomidinas, žmogaus chorioninis gonadotropinas, brotizolamas, kalcio hipofosfitas, kalcio acetatas, kalcio propanoatas, kalcio benzenkarboksilatas, kalcio malatas, kalcio chloridas, kalcio sulfatas, kalcio hidroksidas, kalcio oksidas, kalcio fosfatas, kalcio polifosfatai, kalcio silikatas, kalcio gliukonatas, kalcio karbonatas ir kalcio stearatas turėtų būti įtraukti į Reglamento (EEB) Nr. 2377/90 II priedą;
kadangi žmogaus chorioninis gonadotropinas, kalcio hipofosfitas, kalcio acetatas, kalcio propanoatas, kalcio benzenkarboksilatas, kalcio malatas, kalcio chloridas, kalcio sulfatas, kalcio hidroksidas, kalcio oksidas, kalcio fosfatas, kalcio polifosfatai, kalcio silikatas, kalcio gliukonatas, kalcio karbonatas ir kalcio stearatas turėtų būti įtraukti į Reglamento (EEB) Nr. 2377/90 II priedą; ekstrapoliuojant mokslinius duomenis šis II priedo klasifikavimas taikomas visiems gyvūnams, iš kurių gaminami maisto produktai;
kadangi siekiant baigti mokslinius tyrimus netobiminas turėtų būti įtrauktas į Reglamento (EEB) Nr. 2377/90 III priedą;
kadangi iki šio reglamento įsigaliojimo turėtų būti numatytas 60 dienų laikotarpis, kad valstybės narės, siekdamos atsižvelgti į šio reglamento nuostatas, galėtų padaryti visas pritaikomąsias pataisas, kurių gali prireikti leidimams pateikti į rinką atitinkamus veterinarinius vaistus, kurie buvo išduoti pagal Tarybos direktyvą 81/851/EEB [3] su paskutiniais pakeitimais, padarytais Direktyva 93/40/EEB [4];
kadangi šiame reglamente numatytos priemonės atitinka Direktyvų dėl techninių kliūčių panaikinimo prekybos veterinarijos vaistų srityje derinimo su technikos pažanga komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2377/90 I, II ir III priedai iš dalies keičiami kaip nurodyta šio reglamento priede.
2 straipsnis
Šis reglamentas įsigalioja šešiasdešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. gegužės 16 d.

Labels: 0
17
20